Jabuka i crv



**Crv:**

Već nekoliko dana

gledam u nju,

tu prekrasnu

crvenu jabuku.

**Jabuka:**

Kako bih upoznala

znatiželjnog crva,

trebala bih s ove

grane pasti prva.

**Crv:**

Možda ću ja ipak

otići k njoj gore.

Krenut ću odmah

da stignem prije zore.

**Jabuka:**

Uz večernji vjetar

zaljuljat ću se jako,

pokušat ću pasti

nježno i polako.

**Crv:**

O toj lijepoj jabuci

sanjam već danima

i ništa me drugo

sada ne zanima.

*(Jabuka se ljulja i padne sa stabla.)*

**Jabuka:**

Spust mi je uljepšala

zelena trava,

važno da sam došla

vesela i zdrava.

*(Crv se popne do grane, ali jabuke više nema.)*

**Crv:**

Joj moja draga

više nije tu,

ali ne želim tražiti

drugu jabuku.

**Jabuka:**

Hajde dođi ovdje,

čekam te tu dolje,

kad budemo zajedno

sve će biti bolje.

 Josipa Franjić Radulović